Document ID: 31990R3058

*****
ΚΑΝΟΝΙΣΜΟΣ (ΕΟΚ) αριθ. 3058/90 ΤΗΣ ΕΠΙΤΡΟΠΗΣ
της 24ης Οκτωβρίου 1990
για την τροποποίηση των ποσοτικών ορίων που έχουν καθοριστεί με τον κανονισμό (ΕΟΚ) αριθ. 4134/86 του Συμβουλίου σχετικά με το κοινό καθεστώς εισαγωγών ορισμένων κλωστοϋφαντουργικών προϊόντων καταγωγής Ταϊβάν
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4134/86 του Συμβουλίου της 22ας Δεκεμβρίου 1986 σχετικά με το κοινό καθεστώς εισαγωγών κλωστοϋφαντουργικών προϊόντων καταγωγής Ταϊβάν (1), όπως τροποποιήθηκε τελευταία από τον κανονισμό (ΕΟΚ) αριθ. 1760/89 της Επιτροπής (2), και ιδίως το άρθρο 2 παράγραφος 5,
Εκτιμώντας:
ότι το άρθρο 2 παράγραφος 5 του κανονισμού (ΕΟΚ) αριθ. 4134/86 προβλέπει ότι τα ποσοτικά όρια μπορούν να αυξηθούν εφόσον εκδηλωθούν συμπληρωματικές ανάγκες εισαγωγών·
ότι, λόγω της ενοποίησης της Λαϊκής Δημοκρατίας της Γερμανίας με την Ομοσπονδιακή Δημοκρατία της Γερμανίας στις 3 Οκτωβρίου 1990, οι διατάξεις του κανονισμού (ΕΟΚ) αριθ. 4134/86 ισχύουν στο σύνολο του γερμανικού εδάφους που προκύπτει από την ενοποίηση·
ότι, λόγω της ενοποίησης της Λαϊκής Δημοκρατίας της Γερμανίας με την Ομοσπονδιακή Δημοκρατία της Γερμανίας, παρατηρήθηκαν συμπληρωματικές ανάγκες στην αγορά της Ομοσπονδιακής Δημοκρατίας της Γερμανίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Κλωστοϋφαντουργικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ποσοτικά όρια για τα κλωστοϋφαντουργικά προϊόντα καταγωγής Ταϊβάν, που ορίζονται στο παράρτημα ΙΙ του κανονισμού (ΕΟΚ) αριθ. 4134/86, τροποποιούνται για το 1990 όπως εμφαίνεται στο παράρτημα.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 3 Οκτωβρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Οκτωβρίου 1990.

Labels: 3
1
18